KOMISJONI DIREKTIIV 97/69/EÜ,

5. detsember 1997,

millega kohandatakse kahekümne kolmandat korda tehnika arenguga nõukogu direktiivi 67/548/EMÜ ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 27. juuni 1967. aasta direktiivi 67/548/EMÜ ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta,[1] viimati muudetud Euroopa Parlamendi ja nõukogu direktiiviga 95/56/EÜ,[2] eriti selle artiklit 28,

ning arvestades, et:

direktiivi 67/548/EMÜ I lisa sisaldab ohtlike ainete loetelu koos iga aine või ainerühma liigitamise ja märgistamise üksikasjadega;

laboratoorsed uuringud on näidanud, et teatavad keemilised klaasjad (silikaat-)kiud on kantserogeense toimega; epidemioloogiliste uuringute põhjal on tekkinud probleem seoses keemiliste klaasjate (silikaat-)kiudude toimega tervisele;

seepärast tuleks kõnealuse direktiivi I lisas sisalduvat ohtlike ainete loetelu kohandada ja täiendada, eelkõige selleks, et lisada teatavad keemilised klaasjad (silikaat-)kiud; seetõttu on vaja muuta I lisa eessõna, et lisada keemiliste klaasjate (silikaat-)kiudude identifitseerimise, liigitamise ja märgistamisega seotud märkused ja üksikasjad;

praeguste teadmiste juures tundub olevat põhjendatud, et teatavatel asjaoludel ei liigitata mõnesid keemilisi klaasjaid (silikaat-)kiude kantserogeenseks; teaduslikku ja tehnilist arengut silmas pidades tuleks käesolev võimalus läbi vaadata eelkõige kantserogeensusega seotud katsetamise valdkonnas;

direktiivi 67/548/EMÜ I-IV lisade teatavates sätetes esineb lühend "EMÜ";

Euroopa Liidu lepingu artikliga G asendati mõiste "Euroopa Majandusühendus" mõistega "Euroopa Ühendus"; seepärast tuleks eespool nimetatud sätetes asendada lühend "EMÜ" lühendiga "EÜ";

direktiiviga 96/56/EÜ on vastavalt muudetud direktiivi 67/548/EMÜ artikleid 21 ja 23 ning selle alusel lubatakse 31. detsembrini 2000 viia turule ohtlikke aineid, mille märgistusel on "EMÜ number" ja sõnad "EMÜ märgistus";

käesolevas direktiivis sätestatud meetmed on kooskõlas ohtlike ainete ja valmististe tehniliste kaubandustõkete kõrvaldamist käsitlevaid direktiive tehnika arenguga kohandava komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Käesolevaga muudetakse direktiivi 67/548/EMÜ järgmiselt.

1. I lisa muudetakse järgmiselt:

a) eessõna peatüki pealkirjaga "Nomenklatuur" viies lõik asendatakse järgmise tekstiga:

"Artikli 23 lõike 2 punktis a nõutakse, et I lisas esinevate ainete puhul peaks märgistusel kasutatav aine nimetus olema üks lisas antud nimetustest. Teatavate ainete kohta on nurksulgudes antud lisateavet, et aidata ainet identifitseerida. Käesolevat lisateavet ei ole vaja märgistusele lisada.";

b) eessõna märkus A asendatakse järgmise tekstiga:

"Märkus A:

Aine nimetus peab märgistusel olema ühe I lisas antud nimetuse kujul (vt artikli 23 lõike 2 punkti a).

I lisas kasutatakse mõnikord üldkirjeldust, näiteks " ühendid" või "... soolad". Sellisel juhul nõutakse, et sellist ainet turustav valmistaja või mis tahes muu isik esitaks märgistusel õige nimetuse, võttes arvesse eessõna peatükki "Nomenklatuur":

Näide: BeCl2: berülliumkloriid.";

c) eessõnale lisatakse järgmised märkused Q ja R:

"Märkus Q:

Ainet ei pea liigitama kantserogeenseks, kui on võimalik tõestada, et see vastab ühele järgmistest tingimustest:

- lühiajalise biopüsivuse kindlaksmääramiseks tehtud sissehingamiskatse näitab, et üle 20 m pikkusega kiudude kaalutud poolestusaeg on alla 10 päeva, või

- lühiajalise biopüsivuse kindlaksmääramiseks tehtud intratrahheaalne instillatsioonikatse näitab, et üle 20 m pikkusega kiudude kaalutud poolestusaeg on alla 40 päeva, või

- asjakohane intraperitoneaalne katse ei näita liigse kantserogeensuse olemasolu või

- sobivas pikaajalises sissehingamiskatses ei ole tuvastatud märkimisväärseid patogeenseid ega neoplastilisi muutusi.

Märkus R:

Kiude ei pea liigitama kantserogeenseteks, kui nende diameetri kaalutud geomeetriline keskmise ja kahekordse geomeetrilise standardhälbe vahe on üle 6 m.";

d) lisatakse käesoleva direktiivi lisa kanded;

e) kõik viited "EMÜ number" asendatakse viitega "EÜ number".

2. VI lisa muudetakse järgmiselt:

a) kõik viited "EMÜ number" asendatakse viitega "EÜ number";

b) kõik viited "EMÜ märgistus" asendatakse viidetega "EÜ märgistus".

Artikkel 2

Viie aasta jooksul pärast käesoleva direktiivi jõustumist hindab komisjon teaduslikku arengut ja võtab meetmed, et kustutada märkus Q või seda muuta.

Artikkel 3

1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 16. detsembril 1998. Liikmesriigid teatavad sellest viivitamata komisjonile.

Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise korra võtavad vastu liikmesriigid.

2. Olenemata artiklist 1 lubavad liikmesriigid siiski kuni 31. detsembrini 2000 viia turule selliseid aineid, mille märgistusel on sõnad "EMÜ number" või sõnad "EMÜ märgistus".

Artikkel 4

Käesolev direktiiv jõustub kolmandal päeval pärast selle avaldamist Euroopa Ühenduste Teatajas.

Artikkel 5

Käesolev direktiiv on adresseeritud liikmesriikidele.

Brüssel, 5. detsember 1997

Komisjoni nimel

komisjoni liige

Ritt BJERREGAARD

LISA

[INSERT MULTILINGUAL ANNEX FROM ORIGINAL]

[1] EÜT L 196, 16.8.1967, lk 1.

[2] EÜT L 236, 18.9.1996, lk 35.